《玉蝴蝶 立夏》
清代·庄盘珠

唤起眉间幽恨，一帘芳草。满地斜阳。燕子衔泥重到，绿遍池塘。

乍离魂、残花恋树，还顾影、弱絮萦窗。怪东君，将春归去，忒也匆忙。

堪伤。韶光九十，蜂粘屐影，蝶趁衣香。谁把浓烟暗雨，尽付空江。

算前宵、春和梦断，到今日、愁比春长。漫销凝，一年一度，恼乱人肠。

作者简介：庄盘珠，字莲佩，阳湖人。举人吴轼室。有《紫薇轩集》。